सलामत रहेगा चीन-पाक दोस्ताना : जियाबाओ  
ओसामा प्रकरण को लेकर अलग-थलग पड़ गए पाक का पुरजोर समर्थन करते हुए चीन ने कहा कि दोनों देशों की दोस्ती की बुनियाद हमेशा कायम रहेगी।
ओसामा प्रकरण को लेकर अलग-थलग पड़ गए पाकिस्तान का पुरजोर समर्थन करते हुए चीन ने कहा कि दोनों देशों की दोस्ती की बुनियाद हमेशा कायम रहेगी।  चीन के प्रधानमंत्री वेन जियाबाओ ने अपने पाकिस्तानी समकक्ष यूसुफ रजा गिलानी से मुलाकात के दौरान कहा, मैं इस बात पर जोर देना चाहूंगा कि अंतरराष्ट्रीय स्तर पर जो भी बदलाव हो, चीन और पाकिस्तान हमेशा अच्छे पड़ोसी, अच्छे दोस्त, अच्छे साझेदार और अच्छे भाई बने रहेंगे। आतंकवाद के खिलाफ इस्लामाबाद के प्रयासों की सराहना करते हुए चीन ने कहा कि वह अपने इस सदाबहार दोस्त के साथ दोस्ताना हमेशा कायम रखेगे।  ओसामा बिन लादेन के मारे जाने के घटनाक्रम के बाद से पाकिस्तान और अमेरिका के रिश्ते में तल्खी आई है। इस वजह से भी इस्लामाबाद ने बीजिंग की ओर उम्मीद लगा रखी है। गिलानी इसी उम्मीद को मजबूती देने के मकसद से चीन के चार दिवसीय दौरे पर पहुंचे हैं।  जियाबाओ और गिलानी ने बीजिंग के ग्रेट हॉल ऑफ पीपुल में मुलाकात की। इस दौरान दोनों प्रधानमंत्रियों ने पाकिस्तान और चीन की सदाबहार दोस्ती का बखान किया और इसे आगे भी जारी रखने का फैसला किया।  बंद कमरे में मुलाकात से पहले जियाबाओ ने गिलानी की मेहमाननवाजी की। गिलानी मंगलवार को शंघाई पहुंचे थे।